ER FORTSATT ADVOKAT: Advokat Sverre K. Berge er blitt felt seks ganger på fem år i klageinstansene for advokater. Foto: GEIR OLSEN

Kraftig økning i advokatklager: Fikk 80-åring til å betale 400.000 for mye

Oslo-advokaten oppsøkte den 80 år gamle kvinnen like før jul. På baksiden av en avrevet konvolutt fikk han henne til å skrive under på at hun godtok å betale et skyhøyt salær.

Oppdatert 27. april 2016

Artikkelen er over fire år gammel

SLIK FØLGES ADVOKATENE OPP Disiplinærnemnden: Alle advokater plikter å følge «Regler for god advokatskikk». Dersom du mener advokaten har brutt disse, kan du klage til disiplinærmyndighetene. Du kan også klage dersom du mener advokaten krever et urimelig høyt salær. Klageordningen er gratis. I spesielt alvorlige klagesaker kan i tillegg advokaten bli innrapportert til de offentlige tilsynsorganene: Tilsynsrådet: Tilsynsrådet for advokatvirksomhet fører tilsyn med at advokater og rettshjelpere fører regnskap i henhold til gjeldende rett. Behandling av betrodde midler (klientmidler) er her sentralt. Tilsynsrådet kan avholde bokettersyn hos advokater. Advokatbevillingsnemnden: Treffer blant annet vedtak i saker som handler om tilbakekall eller suspensjon av advokatbevilling Kilder: Advokatforeningen, Tilsynsrådet Vis mer

På fem år har advokaten blitt dømt for brudd på god advokatskikk seks ganger og fått fire advarsler. Til sammen har advokaten måttet betale tilbake over 800.000 kroner til klagende klienter fordi han har krevd for høyt salær.

Han er i dag fremdeles advokat. Utover pengene som måtte betales tilbake, har ikke hendelsene har fått noen konsekvenser for virksomheten hans.

Oppsøkte kvinnen hjemme

2013: Den 80 år gamle kvinnen er eneste arving til et dødsbo som hovedsakelig består av en eiendom. Advokat Sverre K. Berge (60) er testamentfullbyrder og skal sluttføre arveoppgjøret på vegne av den som er gått bort.

For jobben krever advokaten 516.250 kroner.

Da arveoppgjøret er avsluttet og Berge har fått vite at den eldre kvinnen har fått ny advokat og ikke vil ha kontakt med ham, oppsøker han likevel den 80 år gamle kvinnen. Han tropper opp på døren til hennes eget hjem, 21. desember 2013.

I hendene har han en avrevet konvolutt. Der står det i «nesten uleselige punkter» at hun «godkjenner at salæret er høyt». Dette får han henne til å skrive under på.

«I en presset situasjon»

«Advokatens opptreden er sterkt klanderverdig» og «advokatens motiv har åpenbart vært å sikre seg mot innsigelser og klager ved at han i en presset situasjon får henne til å signere et dokument som er imot hennes interesser».

Dette skriver Disiplinærnemnden for advokatvirksomhet i sin konklusjon fra april i fjor, der de også pålegger ham å betale tilbake 400.000 kroner.

Da var den 80 år gamle kvinnen død. Hun fikk dermed aldri oppleve medholdet og tilbakebetalingen fra advokaten.

I et annet vedtak fra mai 2014 ble Berge pålagt å tilbakebetale 263.000 kroner i et arveoppgjør han hadde fakturert 450.000 kroner for.

Lesernes advokathistorier: Fikk igjen 234 000 etter klage

«STERKT KLANDERVERDIG»: Sorenskriver og leder for disiplinærnemden Knut Almaas. Foto: VG

43 måtte betale tilbake

Antallet klager på advokater er økende. Misnøye med for høyt salær går igjen på klagestatistikkene.

I 2015 ble 43 advokater pålagt å betale tilbake penger til sine klienter.

I fjor mottok Disiplinærutvalgene til sammen 569 nye klagesaker, en økning på drøye 18 prosent fra 2014 og 31 prosent opp fra 2013. Rundt 40 prosent av de ca. 400–500 klagene som behandles av Disiplinærsystemet hvert år får medhold.

VG har bedt om innsyn i en rekke saker der advokater har måttet tilbakebetale til dels store beløp til klientene. Blant de mest alvorlige sakene fra i fjor finner vi klagen fra den eldre kvinnen på advokat Berge.

Seks brudd, fire advarsler

VG har fått innsyn i alle klagesakene på Sverre K. Berge de siste fem årene:

* I løpet av denne tiden er han klaget inn ni ganger. I seks av sakene har han blitt felt for ett eller flere brudd på regler for god advokatskikk.

* I fire av sakene har han fått advarsel.

* I fire av sakene var det snakk om et arveoppgjør.

* I fire av sakene er konklusjonen at han har tatt seg for godt betalt.

Sorenskriver Knut Almaas er leder i Disiplinærnemnden. Han understreker at det ikke er ofte man tyr til advarsler.

– Men når vi bruker det, er det fordi det er snakk om eklatante brudd og sterkt klanderverdig opptreden. Denne saken var et godt eksempel på det. Vi bruker også advarsel hvis vi ser at det er gjentagelser.

Etter tips fra Disiplinærutvalget i Oslo, gjennomførte Tilsynsrådet for advokatvirksomhet et bokettersyn på Berge. De konkluderte i august 2014 med at Berge ikke etterlevde grunnleggende regler for klientmiddelbehandling, ikke bokførte i samsvar med bokføringslovens prinsipper om dokumentasjon, fullstendighet og nøyaktighet – noe som «i stor grad svekker troverdigheten i faktagrunnlaget».

Han fikk en irettesettelse fra Tilsynsrådet.

Les også: Oslo-advokat (62) dømt for grovt heleri

– Meget alvorlige brudd

På Oslo-advokatens nettside står slagordet med blokkbokstaver:

RETT SKAL VÆRE RETT OGSÅ FOR DEG.

I en seks minutter lang introduksjonsvideo som ligger på nettsiden, sier han: «Hva er en drømmesak for en advokat? Jo, det er å bistå en klient det har blitt begått klar urett mot» Og til slutt: «Det er vidunderlig når en person kommer til deg som trenger hjelp, og du føler du kan gi hjelp».

I to klageinstanser konkluderes det med at Berge har brutt god advokatskikk på punkter som omhandler salærkravets urimelige størrelse, den faglige utførelsen og hans uetiske opptreden. Timelistene er ført i ettertid og omtales som «svært lite detaljert og oppkonstruert».

I tillegg kommer det frem at advokaten ikke sendte inn arvemeldingen innen lovens frist og at dødsboet derfor ble belastet med forsinkelsesrenter. Berge har med sin oppførsel skadet standens anseelse og bruddene på Regler for god advokatskikk blir betegnet som «meget alvorlige», heter det i vedtaket.

I saken fikk han sin fjerde advarsel på fem år.

Les også: Kronikk: Komité utenfor kontroll og konstitusjon

Advokaten: Særdeles beklagelig

– Vedtakene tas til etterretning, ellers har jeg ingen kommentar, sier advokat Sverre K. Berge til VG.

– Er din opptreden mot den eldre kvinnen å ta vedtakene mot deg til etterretning?

– Det er sårt og vondt og mer enn det vil jeg ikke si, sier advokat Sverre K. Berge til VG.

I en sms skriver han senere: En klage er en for mye, men sakene er ulike og svært forskjellig. Uansett særdeles beklagelig.

I 2012 sto advokaten oppført med en inntekt på 1.841.625, i 2013 1.355.159 kroner. I 2014 sank inntekten til 985.503 kroner.

– Hvor mange advarsler skal til før dere rapporterer det videre?

– Det er nok et spørsmål hva det dreier seg om, for eksempel hvis man har en advokatatferd som ikke lar seg styre. Men noe særlig mer enn to-tre advarsler bør man ikke få, da bør det ringe noen bjeller, sier Knut Almaas, leder for Disiplinærnemnden.

– Berge har fått fire advarsler på fem år. Vil dere se på saken på nytt?

– Det kan tenkes, sier Almaas.

Publisert: 27.04.16 kl. 07:11 Oppdatert: 27.04.16 kl. 07:36